b'\n_START_ARTICLE_\nKinnvika\n_START_PARAGRAPH_\nKinnvika er en vik p\xc3\xa5 nordsiden av Murchisonfjorden p\xc3\xa5 Storsteinhalv\xc3\xb8ya, som ligger i Gustav V Land p\xc3\xa5 Svalbards nest st\xc3\xb8rste \xc3\xb8y Nordaustlandet. Kinnvika ligger i Nordaust-Svalbard naturreservat._NEWLINE_Sysselmannen foreslo 14. januar 2009 \xc3\xa5 frede forskningsstasjonen i Kinnvika fra 1957, som ble satt opp i forbindelse med det internasjonale polar\xc3\xa5ret 1957-58. Forskningsstasjonen eies av den norske stat og best\xc3\xa5r av ti bygninger. Forslaget ble sent ut p\xc3\xa5 h\xc3\xb8ring og 29. juni 2009 kunngjorde Riksantikvaren at Kinnvika er fredet. Fredningen omfatter alle de ti bygningene med eksteri\xc3\xb8r, interi\xc3\xb8r og fast innredning. L\xc3\xb8st inventar som har tilknytning til den opprinnelige virksomheten inng\xc3\xa5r i fredningen. Utend\xc3\xb8rs installasjoner, objekter, gjenstander og andre spor som har tilknytning til virksomheten i 1957-59 er ogs\xc3\xa5 fredet, likes\xc3\xa5 et omr\xc3\xa5de omkring forskningsstasjonen. Form\xc3\xa5let er \xc3\xa5 bevare Kinnvika som eksempel p\xc3\xa5 en arktisk forskningsstasjon fra polar\xc3\xa5ret 1957-58. Fredningen skal ivareta de kulturhistoriske og vitenskapelige verdiene knyttet til anlegget som helhet, samt de arkitektoniske og opplevelsesmessige verdiene knyttet til bebyggelsen og dens virkning i landskapet. Fredningen inneb\xc3\xa6rer at anlegget skal bevares uten vesentlige endringer, men det \xc3\xa5pnes for rehabilitering av hovedbygningen._NEWLINE_Kinnvika har f\xc3\xa5tt sitt navn etter Kinneviken, en vik i den s\xc3\xb8rlige delen av den svenske innsj\xc3\xb8en V\xc3\xa4nern i V\xc3\xa4sterg\xc3\xb6tland.'